Куцкуруша

**Куцкуруша** (лат. *Sorbus domestica*) то лїсцопадна файта древа зоз фамилиї Rosaceae.

## Розширеносц

Розширена є у южней и стреднєй Европи, сиверней Африки, на Криму и у Малей Азиї. Чежко одредзиц точни гранїци природней розширеносци, понеже є од давна садзена и спонтано преширена. Чежиско ареала на Балканским полуострове, Апенинским полуострове и у южней Французкей.

## Випатрунок

Куцкуруша то 15—20 метери високе древо широкей оругло вайцастей коруни. Лупа древа ґарово-шивей, червенкасто-кафовей до цмо-шивей фарби, часточно ше одлупює, а познєйше є подлуговасто плочасто попукана. Корень єй подобни шерцу зоз розконаренима добре розвитима жилами. Младнїки жовкасто-кафовей фарби, голи, часточно прекрити зоз шивкастим пасмом епидерма, посипани зоз лентицелами. Кратки младнїки числени и персценясто зранцавени.

**Пупча** спирално розпоредзени коло младнїка, длуги коло 1 центиметер, вайцасто копасти, тупо кончистого верха, прекрити зоз векшим числом лупкох. Лупки пупчох широки, лїпкаци, желєнкасти, часточно червенкасти з цмейшима рубцами, голи, блїщаци. Верхове пупче векше и видлуженше од бочних хтори часточно нагнути ґу младнїку, отворених верхох. Кед лїсце одпаднє остава троугласти шлїд або шлїд хтори здабе на полумешац зоз пейцома преводнима снопчками.

**Лїсце** длугоке 15—18 центиметри, составене од нєпарого числа лїсточкох хторих єст од 11 до 21, а вони уско длуговасти, длугоки 3 до 8 центиметри, симетричней основи, оштро назубеного рубца, од верху голи, а од долу прекрити з мохотками, познєйше голи и белавкасто-желєни. Вєшенї почервеня та лїсточка вчас одпадую.

**Квитки** двополни, ентомоґамни, били, широки коло 1,5 центиметра, 35-75 квитки склопени до 6-7 центиметри широкей ґронї. Лїсточка у погарику єст 5, прашнїки 20, плодни лїсточка 5, подполно зроснути, шиї тлучка 5. Квитню у маю и юнию.

**Плоди** сочни, здабу на яблуко або грушку, длугоки су до 3 центиметри, жовкасто-желєни до кафовкасти, посипани зоз лентицелами, а на ослункованим боку червенкасти. Горко-кваскавого су смаку, а аж кед одстоя и после першого мразу поставаю кафово, мегки, смачни и сладки. Дозреваю у  септембру и октобру, маю 5-6 нашенька, хтори до 7 милиметри длугоки, широко вайцасти, скляпчисцени, кончистого верху, кафово, вецей або менєй швицаци. Нашенє розноши дзивина, птици и глодаре.

## Еколоґийни свойства

Рошнє помали (окреме у младосци), а може дожиц старосц 200—300 роки. То хелиофилна и калцифилна файта, хтора лєм у вчасней младосци часточно подноши хладок. Люби цеплу и благу климу. Нє вимага окремни условия цо ше дотика квалитета, алє найлєпше рошнє у глїбокей и плодней жеми. Добре подноши сушу, а чувствительна є на позни ярнї мрази. Вжиме може витримац температуру до -30°С. Чувствительна є на компетицию дригих файтох. То пионирска файта зоз широку еколоґийну валенцию. Зявює же поєдинєчно або у менших ґрупох на надморскей висоти до 1400 метери (у медитеранским подручу), а у стреднєй Европи до 650 метери.

## Хаснованє

Тварди плоди куцкуруши сцаговаци, горки и квашни. Аж кед длужей одстоя и после перших мразох, кед нагнїю, поставаю мегки, смачни и сладки. Плоди ше єдза сирови, а можу ше преробиц до маджуну або компоту. Хасную ше и як додаток при продукованю яблуковей палєнки або ше преробя до палєнки од куцкуруши. Куцкуруша ма у себе 11—14% цукру (вельо вецей фруктози як ґлукози). У презретей овоци єст и дакус алкоголу и яблуковей квашнїни (0,6%), танини, азотни материї и надосц целулози. Од витаминох, 100 ґрами маю коло 8 милиґрами аскорбинскей квашнїни и 2,5 милиґрами каротену. Плоди любя єсц сарнї и єленї. Од древа куцкуруши прави ше польопривредне орудиє, кундаки за пушки, древянки, палїчки за билияр, модели за ковальски фурми, чембала, шкотски ґайди и драгоцини мебель.

## Галерия

Файл:Sorbus domestica.JPG|Лїсце и плод
Файл:Sorbus-domestica.jpg|Сорбус доместица (лат.мено)
Файл:Serbes S. domestica 2015-09-26.jpg|Узрети плоди
Файл:Speierling jm55215.jpg|Узрета овоц
Файл:Sorbus domestica FruitsLeaves BotGardBln0906a.JPG|У Берлинскеј ботаничнеј заградки


## Вонкашнї вязи

* Oskoruša,*agroklub.rs*

* Oskoruša, *portalanalitika.me*

* Oskoruša, *tehnologijahrane.com*

## Референци


Катеґория:Овоц